Anglicismos en francés

Os **anglicismos en francés** son parolas d'orichen anglés u anglico que han plegau a la luenga francesa a traviés d'a suya historia en diferents contextos culturals, en especial dende o sieglo XVIII.

A introducción d'anglicismos en francés encomenzó en l'alta Edat Meya dende l'anglés antigo u anglo-saxón, continó en a baixa Edat Meya, o sieglo XVI y o sieglo XVII, fendo-se muit important dende o sieglo XVIII. En conchunto bi ha anglicismos correspondients a tres estratos historico-lingüisticos.

## Anglicismos medievals
Os anglicismos d'o periodo anglo-saxón son parolas relacionadas con a vida d'os marinera como os puntos cardinals *Nord*, *Sud*, *Est* y *Ouest* y a embarcación *batel* (provinient de l'anglo-saxón *bât* y actualment *bateau* en francés y *boat* en anglés moderno).

Os anglicismos d'a baixa Edat Meya provienen de l'anglés meyo y se deben a lo mesmo trafico y comercio maritimo que trayeba parolas d'orichen baixo alemán.

## Anglicismos d'os zaguers sieglos
Os anglicismos d'o periodo d'anglomanía d'o sieglo XVIII son referents a la politica como *session*, *voter* y *budget*. Curiosament beluns son antigos galicismos de l'anglés retornaus con un atro significau.

En o sieglo XIX os anglicismos son referents a nuevos esportes (*[[golf]]*, *[[tenis|tennis]]*), a industria y o ferrocarril (*[[vagón|wagon]]*, *[[túnel|tunnel]]*, *express*, *tender*, *[[ticket]]*), y bebidas alcolicas (*[[brandy]]*, *[[chinebra|gin]]* y *[[whisky]]*). O caso de *ticket* ye un atro eixemplo de galicismo retornau con atro significau, pus se remonta a *etiquette*. En tiempos d'o romanticismo os escritors europeus yeran familiarizaus con anglicismos como *[[dandy]]*, *[[tílbury]]*, *[[club]]*, *[[rosbif]]* y *[[bifteck]]*.

A entrada d'os anglicismos d'os sieglos XVIII y XIX en o francés tenió consecuencias pa l'aragonés. Beluns d'os primers anglicismos arriboron en o castellano a traviés d'o francés. Os anglicismos que plegoron a las parlas alto-aragonesas en estos sieglos lo facioron a traviés de l'occitán travesando os Pireneus u a traviés d'o castellano como luenga oficial de l'admistración y l'actividat cultural. Bi ha autors que consideran que dica a postguerra cuasi toz os anglicismos d'o castellano plegaban a traviés de Francia.

En o sieglo XX a industria cinematografica americana introdució anglicismos provinients de l'anglés americano. Buena part d'a terminolochía cinematografica en francés proviene de l'anglés (como a mesma parola *film*). A traviés d'os medios de comunicación como o cine y a televisión s'introdució a conoixencia d'elementos d'a cultura americana (*jean*), y a plegada de modas d'orichen americano (*[[jazz]]*, *[[beatnik]]*, *[[hippie]]*). A zaguers d'o sieglo XX y primers d'o sieglo XXI continó esta tendencia, augmentada por o desarrollo d'a informatica y as nuevas tecnolochías.

Os anglicismos pueden presentar-sen tal y quiento (*design*, *gadget*), u adaptaus (*attache-case*, *faisabilité*, *camping*).

L'anglés americano ha transmeso a lo francés parolas d'o castellano d'America como *[[alligator]]*, *[[barbacoa|barbecue]]*, *[[banjo]]*, *[[vaixiello de carga|cargo]]*, *[[proscrito|despérado]]*, *[[Cafetería|cafétéria]]*, *[[Lazo|lasso]]*, *[[Cannabis sativa|marijuana]]*, *[[mustang]]*, *[[rodeo|rodéo]]* y *[[espleitación ganadera|ranch]]*.

## Referencias

## Bibliografía
* Carlo Tagliavini: *Origenes de las lenguas neolatinas* Fondo de Cultura Economica.
* Jesús Cantera y Eugenio de Vicente: *Gramática francesa*. Editorial Cátedra, S.A., 1999.
* Theodora Bynon: *Lingüística histórica*. Editorial Gredos, 1981.
* Peter Rickard: *A History of the French Language*. Editor:	Routledge, 2003. ISBN 1134838778, 9781134838776.
* Adolphe Hatzfeld et al.: *Dictionnaire général (1890-1900). Traité de la formation de la langue*. Paris, Delagrave, 1890.